བོད་ཁ་བ་ཅན་གྱི་མེ་ཏོག་པད་མའི་རིག་གནས་ཀྱི་ཁྱད་ཆོས་མདོར་བསྡུས་

དེ་ཡང་རྣམ་བཅུ་དབང་ལྡན་གྱི་གདན་ལ་པད་མ་བྱེད་པ་ནི་བོད་ཀྱི་རིག་གནས་ཀྱི་ཐུན་མོང་མ་ཡིན་པའི་ཁྱད་ཆོས་ཤིག་ཡིན་པར་སེམས་ཏེ།   སྤྱིར་པདྨ་ཞེས་པ་ནི་མེ་ཏོག་གི་རིགས་ཤིག་སྟེ་མེ་ཏོག་པདྨའམ་ཆུ་སྐྱེས་པདྨ་ཞེས་པ་ལྟ་བུ་འཛམ་གླིང་གི་ས་ཆ་སྤྱི་དང་བྱེ་བྲག་གང་ལའང་ཡོད་པའི་མེ་ཏོག་ཅིག་ཡིན་མོད།   འོན་ཀྱང་རང་ཅག་ཁ་བ་ཅན་གྱི་ལྗོངས་ལྟ་བུའི་ཆོས་དང་རིག་གནས།  དམངས་སྲོལ་གོམས་གཤིས་གང་ལའང་མེ་ཏོག་པདྨའི་མཚོན་དོན་དང་མཛེས་སྡུག་གི་རིག་གནས་ཐུན་མོང་མ་ཡིན་པའི་ཁྱད་ཆོས་དར་བ་ནི་བོད་མ་གཏོགས་གཞན་ལ་དེ་འདྲའི་རིག་གནས་ཀྱི་ཁྱད་ཆོས་ཕུན་སུམ་ཚོགས་པ་ཞིག་ཤིན་ཏུ་དཀོན་པར་སེམས་སོ།།

འདི་ནས་བོད་ཁ་བ་ཅན་དང་མེ་ཏོག་པདྨ་ཞེས་པའི་སྐོར་ཅུང་ཙམ་ཞུ་ན།  མེ་ཏོག་པདྨའི་མིང་གི་རྣམ་གྲངས་ལ་ཆུ་སྐྱེས་སམ་མཚོ་སྐྱེས།   ཆུ་རྒྱན།  ཟླ་བའི་དགྲ།   ཉི་མའི་གཉེན་སོགས་མེ་ཏོག་པདྨའི་མིང་གི་རྣམ་གྲངས་བརྒྱར་ཉེ་བ་ཞིག་ཡོད་པ《མངོན་བརྗོད》ལས་གསལ་ཞིང་དེ་ནི་བོད་ཀྱི་ཆོས་དང་རིག་གནས་ཀྱི་ཐུན་མོང་མ་ཡིན་པའི་ཁྱད་ཆོས་དང་པོར་གྲུབ་ཅིང་།   ཁྱད་ཆོས་དེ་ལས་ཁ་བ་ཅན་གྱི་འགྲོ་བ་མིའི་མིང་ལའང་པདྨ་གཡང་འཛོམས་དང་པདྨ་དབྱངས་ཅན།   པདྨ་སྒྲོལ་དཀར་སོགས་མོ་རྒྱུད་ཀྱི་མིང་།   པདྨ་ཚེ་རིང་དང་པདྨ་རྡོ་རྗེ།   པདྨ་ཤེས་རབ་སོགས་ཕོ་རྒྱུད་ཀྱི་མིང་སོགས་པདྨའི་མིང་གིས་ཟིན་པའི་མིང་ཅན་ནི་བོད་ལས་མི་རིགས་གཞན་པ་ལ་དེ་འདྲའི་མང་བ་ནི་ཤིན་ཏུ་དཀོན་པ་དང་།  ཡང་སྒོས་བོད་ཁ་བ་ཅན་གྱི་ལྷ་སྐལ་དུ་གྱུར་པའི་འཕགས་པ་སྤྱན་རས་གཟིགས་ཀྱི་མཚན་གྱི་རྣམ་གྲངས་འའང“ཕྱག་ན་པདྨོ”དང་“པད་དཀར་ཅན”“པད་དཀར་འཛིན་པ”ཞེས་པ་སོགས་ཀྱི་མཚན་ཕུན་སུམ་ཚོགས་པ་དང་།   སློབ་དཔོན་གུ་རུ་རིན་པོ་ཆེ་ལ“པདྨ་འབྱུང་གནས”དང་“མཚོ་སྐྱེས་རྡོ་རྗེ”ཞེས་པས་མཚོན་པ་སོགས་ནི་དེ་བས་ཀྱང་བོད་ཀྱི་ཆོས་དང་རིག་གནས་ཀྱི་ཐུན་མོང་མ་ཡིན་པའི་ཁྱད་ཆོས་གཉིས་པར་གྲུབ་བོ།།

བོད་ཀྱི་དམངས་ཁྲོད་ཡུལ་སྲོལ་གྱི་རི་མོར་མཚོན་ན།   ཁང་བའི་གྱང་།ཀ་གདུང་།  སྒོ་དང་སྒེའུ་ཁུང་གི་རུ་བཞི་སོགས་ཀྱི་ངོར་ཚོན་མདོག་འདྲ་མིན་སྣ་ཚོགས་ཀྱིས་མེ་ཏོག་པདྨ་བྲིས་པ་ལ་པདྨ་ཡོངས་སུ་བཞད་པ་དང་།   ལ་ལ་ཁ་འབྱེད་ལ་ཁད་པ།  མ་སྨིན་པའི་པདྨ་རྣམས་མྱུ་གུ་བཀྲ་བ།   ཟུམ་པའི་པདྨ་རྣམས་ཐལ་མོ་སྦྱར་བ།   དགོད་པའི་པདྨ་རྣམས་གེ་སར་ངོམ་པ།   སྤས་པའི་མདྨ་རྣམས་སྦུགས་སུ་གནས་པ་ལ་སོགས་ཀྱི་མཛེས་ཤིང་ལྟ་ན་སྡུག་པའི་མེ་ཏོག་པདྨའི་རི་མོའི་སྒྱུ་རྩལ་མངོན་པ་ནིའང་བོད་ཀྱི་ཆོས་དང་རིག་གནས་ཀྱི་ཐུན་མོང་མ་ཡིན་པའི་ཁྱད་ཆོས་གསུམ་པར་གྲུབ་པོ།།

འཚོ་བའི་ཡོ་བྱད་ལ་ཅོག་ཙེ་དང་།   མཆོད་བཤམས།    ཆ་སྒམ་སོགས་ཀྱི་ངོར་མེ་ཏོག་པདྨ་དང་པདྨའི་སྡོང་བོ་འབྲི་བ་དང་བརྐོ་བ་ལ་རིགས་གསུམ་མགོན་པོ་མཚོན་བྱེད་དུ་ཚོན་མདོག་དཀར་དམར་སྔོ་གསུམ་གྱིས་བརྒྱན་པ་སྟེ།  དཀར་པོས་སྤྱན་རས་གཟིགས་ཀྱི་ངོ་སྟེ“སྙིང་རྗེ”མཚོན་པ་དང་།དམར་པོས་འཇམ་པའི་དབྱངས་ཀྱི་ངོ་བོ་སྟེ“མཐུ་སྟོབས”མཚོན་པ་སོགས་ཀྱི་ངོ་བོ་གཅིག་ཏུ་བསྡུས་ནས་པདྨའི་སྡོང་པོ་བྲིས་པ་དང་།   གཞན་པདྨའི་ཞྭ་དང་པདྨའི་ལྷམ།  པདྨའི་རི་དང་པདྨའི་ཐང་སོགས་བགྲང་གིས་མི་ལངས་པ་བྱུང་དང་འབྱུང་བཞིན་ཡོད་པ་ནིའང་བོད་ཀྱི་ཆོས་དང་རིག་གནས་ཀྱི་ཐུན་མོང་མ་ཡིན་པའི་ཁྱད་ཆོས་བཞི་པར་གྲུབ་པོ།།

དེ་ལྟར་གོང་དུ་ཞུས་པ་ནི་བོད་ཀྱི་དམངས་སྲོལ་གྱི་ཆ་ནས་མེ་ཏོག་པདྨའི་སྐོར་བཤད་ཅིང་།   གཤམ་ནས་བོད་ཀྱི་རིག་གཞུང་དང་བསམ་བློའི་ལྟ་གྲུབ་གྱི་ཆ་ནས་མེ་ཏོག་པདྨའི་སྐོར་ཅུང་ཙམ་ཞུ་ན།   རྗེ་དགེ་འདུན་ཆོས་འཕེལ་གྱིས།《ཤིང་དང་མེ་ཏོག་སོགས་ཀྱི་ངོས་འཛིན་དང་ངོས་ཇི་ལྟར་འཕྲོད་ཚུལ》ཞེས་པའི་ནང་དུ་མེ་ཏོག་པདྨའི་ངོ་བོ་དང་།  ཁ་དོག  ཡོན་ཏན།  རིགས་སོགས་བྲིསཔ་ནི་མེ་ཏོག་པདྨ་ཞེས་པ་རི་མོར་འབྲི་བའི་གཟུགས་བརྙན་གྱི་སྒྱུ་རྩལ་ཁོ་ན་ཙམ་མིན་པར་བོད་ཀྱི་སྐྱེ་དངོས་རིགས་ཀྱི་རིག་པའི་རྩ་ལག་ཏུ་ངོས་འཛིན་བྱས་ནས་གཞུང་བརྩམས་པ་དང་པོ་ཡོན་ཞིང་།   དེ་འདྲའི་ཐུན་མོང་མ་ཡིན་པའི་མེ་ཏོག་པདྨའི་རིག་གནས་དང་སྒྱུ་རྩལ་ལས་བོད་ཀྱི་རྩོམ་རིག་ཏུ་མེ་ཏོག་པདྨ་དཔེ་དང་དཔེ་ཅན་དུ་འགོད་པའི་རྩོམ་རིག་གི་སྒྱུ་རྩལ་ཐུན་མོང་པ་ཡིན་པ་བྱུང་སྟེ།  ཤར་རྒྱལ་བ་ཙོང་ཁ་པ་ཆེན་པོས།“པད་ཚལ་གྱིས་ནི་བུང་བ་དང་།།  འོད་དཀར་གྱིས་ནི་རི་བོང་དང་།  །སྨིན་ལེགས་གཟུགས་ལ་ཡིད་སྲུབས་བཞིན།  །འདིས་ནི་འགྲོ་བའི་ཡིད་རྣམས་འཛིན།།”ཞེས་པ་དང་།   རྫ་དཔལ་སྤྲུལ་འཛིགས་མེད་ཆོས་ཀྱི་དབང་པོས་བརྩམས་པའི《གཏམ་པདྨའི་ཚལ་གྱི་ཟློས་གར》ཞེས་པ་ལས།  “ངག་སྙན་རྩི་སྦྲང་ཁྱོ་ཤུག་གཉིས་ལས་ཤུགས་ཀྱིས་མེ་ཏོག་གི་ཟིལ་མངར་འཐུང་ཞིང་འདབ་ཡངས་ཀྱིས་ནམ་མཁའ་ལ་འཕུར་ལྡིང་གཡོ་བའི་སྐབས་ཤིག་ཉི་མའི་མདངས་གློ་བུར་དུ་ཉམས་ནས།   སྤྲིན་ནག་གི་གྲིབ་མ་ས་ལ་ལྷུང་སྟེ་པདྨ་རྣམས་ཅིག་ཅར་དུ་ཁ་ཟུམ་པས་ངག་སྙན་པདྨའི་སྦུགས་སུ་འཐུམས་ནས་དབུགས་འཐུམས་ཏེ་འཇིགས་སྐྲག་དངངས་ཤིང་གཏམ་བརྗོད་མ་ནུས་པར་བུབ་བུབ་བུབ་ཟེར་ཞིང་འདུག་པ་ན།   འདབ་ཡངས་ཀྱི་འཇིགས་ཤིང་སྐྲག་སྟེ་ཅི་བྱ་གཏོལ་མེད་པར་གྱུར་ནས་པད་ལྗོན་གྱི་དྲུང་དུ་ས་ལ་བབས་ནས་མྱ་ངན་གྱི་གདུང་བས་སྙིང་ལ་གནོན་ཏེ་ས་ལ་འགྲེ་ལྡོག་བྱེད་ཅིང་འདི་སྐད་དུ།”ཞེས་པ་དང་།  རྗེ་བཙུན་ཏཱ་ར་ནཱ་ཐས།   “མཁའ་ལ་རང་བྱུང་འཁོར་ལོ་རྩིབས་བརྒྱད་དབྱིབས།།   མི་རྣམས་པདྨ་འདབ་རབ་རྒྱས་པ་འདྲ།།”ཞེས་བོད་ཁ་བ་ཅན་གྱི་ཞིང་ཁམས་ཀྱི་བཀོད་པ་གསུངས་པ་དང་།   ཤར་སྐལ་ལྡན་རྒྱ་མཚོས་རང་གི་བླ་མའི་ཡོན་ཏན་བརྗོད་པ་ལ།  “འཇམ་དབྱངས་ཉིན་བྱེད་མཁྱེན་བརྩེའི་འོད་སྟོང་ནི།   །གང་ཐུགས་པདྨའི་ཚལ་དུ་ཕོག་པ་ན།།  ངོ་མཚར་ཡོན་ཏན་འདབ་བརྒྱ་བཞད་པ་ལས།།  སྙན་གྲགས་དྲི་བསུང་འཕྲོ་ལ་གསོལ་བ་འདེབས། །”ཞེས་པ་དང་།  པཎ་ཆེན་བློ་བཟང་ཆོས་ཀྱི་རྒྱལ་མཚན་གྱིས་ས་པཎ་ཀུན་དགའ་རྒྱལ་མཚན་ཇི་ལྟར་འཁྲུངས་པའི་སྐོར་ལ།  “ཡོན་ཏན་འདབ་མ་སྟོང་ལྡན་པའི།།  རྒྱས་སྲས་པདྨ་དཀར་པོ་འཁྲུངས།   །དེའི་ཚེ་བྱིས་པ་ཐ་མལ་བའི།   སྤྱོད་ཡུལ་མངལ་གྱི་འདབ་མ་ཡི།   ། འཆིང་བའི་རྒྱ་དང་ལྷན་ཅིག་གྲོལ།།”ཞེས་གསུངས་པ་སོགས་མང་ཞིང་།  ཁྱད་པར་དུ་ལྟ་གྲུབ་ཀྱི་འཆིང་གྲོལ་གྱི་གནད་ཆེན་པོའང་པདྨ་ལ་སྦྱར་ནས་གསུངས་པ་ནི།  “ཇི་ལྟར་འདམ་ལས་སྐྱེས་པའི་ཀ་མ་ལ།   །མི་གཙང་འདམ་གྱི་གྲི་མ་སྤངས་པ་བཞིན་།  །མངལ་གྱི་ཆུ་འཛིན་ལྟོ་བ་ལས་འོངས་ཀྱང་།།

དེ་ཡིས་འཆིང་བའི་རྒྱ་ལས་རྣམ་པར་གྲོལ།  །”།ཞེས་པཎ་ཆེན་ཆོས་ཀྱི་རྒྱལ་མཚན་གྱིས་གསུངས་ཤིང་རྒྱས་པ་ནི་ཁོ་བོས་རྩོམ་སྒྲིག་བྱས་པའི《བོད་ཀྱི་སྒྲུབ་བརྒྱུད་འཛིན་པ་རྣམས་ཀྱི་ལྟ་གྲུབ་ཀྱི་ལེགས་བཤད་མཐོང་བ་ཀུན་གྲོལ་ཞེས་བྱ་བ་བཞུགས་སོ》ཞེས་པ་དང་།  བློ་བཟང་ཆོས་གྲགས་དང་བསོད་ནམས་རྩེ་མོས་བསྒྲིགས་པའི《གངས་ལྗོངས་མཁས་དབང་རིམ་བྱོན་གྱི་རྩོམ་ཡིག་གསེར་གྱི་སྦྲམ་བུ》ཞེས་པ་སོགས་ལ་གཟིགས་པར་བྱའོ།།